Αυτοψία στα ύφαλα του επιβατηγού οχηματαγωγού πλοίου «Blue Star Patmos», που προσάραξε χθες τα μεσάνυχτα σε ξέρα, στην είσοδο του λιμανιού της Ίου, θα πραγματοποιήσουν στις 12:30 το μεσημέρι ιδιώτες δύτες.

Στο πλοίο αναμένεται να μεταβούν επίσης στελέχη του Κλάδου Ελέγχου Επιθεώρησης Πλοίων του Αρχηγείου του Λιμενικού Σώματος αλλά και του παρακολουθούντος νηογνώμονα, προκειμένου να εκτιμήσουν επακριβώς τις ζημιές. Στο σημείο όπου το «Blue Star Patmos», έχει προσαράξει, αναμένεται να φθάσει και ρυμουλκό, προκειμένου, όταν ολοκληρωθεί η επιθεώρησή του από τους δύτες, να επιχειρηθεί η αποκόλλησή του.

Το «Blue Star Patmos, παρουσίασε χθες στη δεξιά πλευρά ελεγχόμενη εισροή υδάτων, που σύμφωνα με στελέχη της εταιρείας, έχει σταματήσει.

Στην περιοχή πνέουν βορειοδυτικοί άνεμοι 5 μποφόρ, ενώ στο σημείο βρίσκονται για λόγους ασφαλείας τρία πλωτά του Λιμενικού Σώματος. Στο «Blue Star Patmos» που πραγματοποιεί το δρομολόγιο Πειραιά, Σύρος, Πάρος, Νάξος, Ίος, Θήρα Ανάφη υπάρχουν επίσης 21 ΙΧ οχήματα και 12 φορτηγά.

Οι 206 επιβάτες μεταφέρθηκαν με ασφάλεια στο λιμάνι της Ιου με το ταχύπλοο καταμαράν «Super Jet». Στο πλοίο επέβαινε επίσης πλήρωμα 87 ατόμων.

Το «Blue Star Patmos» είχε αποπλεύσει από το λιμάνι του Πειραιά εκτελώντας προγραμματισμένο δρομολόγιο για Σύρο-Πάρο-Νάξο-Ίο-Θήρα-Ανάφη.

Αμέσως μετά την προσάραξη ενημερώθηκαν οι Λιμενικές Αρχές Ίου, Θήρας , Νάξου, Σύρου, Μήλου, Τήνου και Πάρου για παροχή συνδρομής στο πλοίο και στην περιοχή έσπευσαν έξι αλιευτικά, τρία πλοία και τρία ταχύπλοα σκάφη, το καταμαράν «Super Jet» και το πλοίο «Eko ΙΙ» καθώς και περιπολικό σκάφος του Λιμενικού Σώματος.

Υπό τον συντονισμό του Ενιαίου Κέντρου Συντονισμού Έρευνας και Διάσωσης, οι 206 επιβάτες και 44 μέλη από το πλήρωμα του «Blue Star Patmos» μετεπιβιβάστηκαν στο «Super Jet» και στο σκάφος «Βασίλειος» και μεταφέρθηκαν με ασφάλεια στο λιμάνι της Ίου, ενώ τα υπόλοιπα μέλη του πληρώματος παραμένουν επί του πλοίου για λόγους ασφαλείας.

Από το περιστατικό της προσάραξης του πλοίου δεν αναφέρθηκαν τραυματισμοί επιβατών, ούτε παρατηρήθηκε μέχρι στιγμής θαλάσσια ρύπανση, ενώ, οι ανωτέρω επιβάτες πρόκειται να προωθηθούν στους προορισμούς τους με μέριμνα της εταιρείας.

Προανάκριση για το περιστατικό διενεργείται από το Λιμεναρχείο Ίου.

Με πληροφορίες από ΑΠΕ-ΜΠΕ